Det er stadig konflikten om Store Bededag, der er blandt årsagerne til, at Fagbevægelsens Hovedorganisation har besluttet, at der ikke skal være nogen taler fra politikere, når de arrangerer 1.maj-fejringer over hele regionen. - Det er ganske få uger siden, de lavede et kraftigt angreb på den danske model. De gik ind og straffede især vores medlemmer i 3F og fjernede Store Bededag. Det ville være et helt forkert signal at få uger efter, så står de til vores festdag og holder festtaler, siger Allan Busk, der er formand for 3F Aalborg og medlem af bestyrelsen i Fagbevægelsens Hovedorganisation. Mere end 25 års stime brydes Socialdemokratiet har normalt mange talere, når der er 1.maj-fejringer. En af dem er folketingsmedlem Bjarne Laustsen, som har holdt tale på Knivholt i Frederikshavn siden 1995. -  Dem, der betaler musikken og holder festen, bestemmer jo selv, hvem de vil invitere. Men jeg synes, det er rigtig ærgerligt, de ikke gør plads til politiske taler, for selvom man er uenige, skal man jo lytte til modparten. På den måde bliver man klogere, siger Bjarne Laustsen. Også regionsformand for Socialdemokratiet i Nordjylland Mogens Vestergård Pedersen er ærgerlig over, at Fagbevægelsens Hovedorganisation har droppet taler fra hans partifæller. - Jeg synes, det handler om, at man får klinket skårene, og det gør man jo bedst ved dialog. Derfor er det set fra min side ikke verdens bedste beslutning at lave sådan en udelukkelse, siger han. Er Socialdemokratiet stadig arbejdernes parti? - Ja. Til hver en tid, svarer regionsformanden. Også selvom I ikke skal tale til dem 1. maj? - Det er en begivenhed, vi ikke er med til, men det ændrer ikke ved vores ståsted, svarer Mogens Vestergård. I år bliver Fagbevægelsens Hovedorganisations arrangementer altså uden talende politikere. Men hvis buddet kommer tilbage næste år, så er Bjarne Laustsen klar til at vende tilbage til Knivholt: - Jeg stiller altid op. Jeg er ikke tøsefornærmet over at blive fravalgt et år, siger den erfarne politiker.

Referat:
1. maj har altid været lig med politiske taler. Men sådan bliver det ikke i år.